Den sigtede nægter sig skyldig. Han fastholder, at han satte kvinde i land torsdag aften.

Ejeren af den hjemmebyggede ubåd Nautilus, Peter Madsen, er blevet sigtet for drab på en forsvunden svensk kvinde.

Det oplyser Københavns Politi i en pressemeddelelse. Han vil blive fremstillet i grundlovsforhør lørdag med begæring om varetægtsfængsling.

Peter Madsen nægter drab og har forklaret, at han satte kvinden i land torsdag aften.

Svensk politi har tidligere oplyst, at den savnede er en kvinde i 30-årsalderen, der er bosat i Skåne. Hun er journalist og var om bord på ubåden sammen med Peter Madsen i forbindelse med en historie om ham, har avisen Sydsvenskan skrevet.

Meldt savnet af kæresten

Ubåden "Nautilus" stævnede torsdag aften ved 19.00-tiden ud fra Refshaleøen i København. Om bord var to personer - den svenske kvinde og den danske ejer.

Men kvinden vendte aldrig hjem, og hun blev i nat derfor meldt savnet af hendes svenske kæreste.

Fra morgenstunden blev der iværksat en større eftersøgnings- og redningsaktion, og omkring klokken 10.30 blev ubåden fundet i Køge Bugt.

Peter Madsen blev reddet op af vandet under en dramatisk redningsaktion, hvor ubåden sank kort tid efter. Men kvinden var ikke længere om bord.

Der har i eftermiddag været dykkere ved ubåden, der ligger på syv meter vand. Men det har ikke været muligt at komme ind i ubåden, idet den enten skal stabiliseres på stedet eller bjærges og bugseres til havn, før det vil være muligt, oplyser Københavns Politi. Dette vil formodentligt ske i løbet af lørdag.

Afviser at kvinde var med om bord

Peter Madsen har forklaret, at han satte kvinden af torsdag aften ved spidsen af Refshaleøen i København nær restaurationen ”Halvandet” omkring klokken 22.30. Derefter var han sejlet videre og havde været alene om bord.

- Jeg var bare på en øvetur, hvor jeg legede med forskellige ting på ubåden, og så opstod der en fejl, forklarede han til TV 2 efter at være reddet i land.

Den kendte dansker siger, at fejlen var på en ventil på en ballasttank, og at den pludselig blev meget alvorlig, da han prøvede at reparere den.

- Og så tog det cirka 30 sekunder for Nautilus at synke, og jeg kunne ikke lukke luger eller noget. Men det var nok meget godt, for så havde jeg stadig været dernede, sagde han til TV 2.

Ubåden er en af verdens største privatbyggede ubåde og er lavet af Peter Madsen selv.

Politiet efterlyser vidner

I pressemeddelelsen efterlyser Københavns Politi vidner, der enten har set ubåden med de to personer forlade havnen omkring klokken 19.00 eller som har observeret ubåden og besætning komme nær spidsen af Refshaleøen omkring kl. 22.30.

- Derudover vil vi gerne tale med eventuelle vidner, der kan have set den svenske kvinde efter kl. 22.30 torsdag aften, siger vicepolitiinspektør Jens Møller.

Af hensyn til sagens videre efterforskning vil politiet ikke sige mere på nuværende tidspunkt.

Kvinden beskrives som: 160 cm høj, 56 kg, 30 år, spinkel af bygning, rødbrunt hår, grønne øjne. Hun var iført en orange bluse med lange ærmer, sort/hvid blomstret nederdel, nylonstrømper og hvide tennissko.